
______________________________________________________________________________

На основу члана 138. став 1. Устава Републике Србије
 и  члана 31. став 2. Закона о Заштитнику грађана
, поступајући по притужби Љ. Ч. из Петровца на Млави и З. М. из Кикинде, у поступку контроле законитости и правилности рада Центра за социјални рад Лозница, Центра за социјални рад Петровац на Млави и Жагубица, Центра за социјални рад Кикинда и Министарства за рад, запошљавање, борачка и социјална питања, Заштитник грађана
У Т В Р Ђ У Ј Е
Министарство за рад, запошљавање, борачка и социјална питања је начинило пропуст у раду на штету права притужиље Љ. Ч. из Петровца на Млави и њено троје малолетне деце на тај начин што је, без одговарајуће одлуке, обуставило исплату новчане социјалне помоћи.
Министарство за рад, запошљавање, борачка и социјална питања је начинило пропуст у раду на штету права притужиље З. М. из Кикинде на тај начин што је, без одговарајуће одлуке, обуставило исплату новчане социјалне помоћи.
На основу Уставом и Законом прописаних овлашћења, Заштитник грађана упућује Министарству за рад, запошљавање, борачка и социјална питања следеће
ПРЕПОРУКЕ

I
Потребно је да Министарство за рад, запошљавање, борачка и социјална питања одмах престане са обуставом исплате новчане социјалне помоћи Љ. Ч. из Петровца на Млави.
                                                                                      II
Потребно је да Министарство за рад, запошљавање, борачка и социјална питања одмах започне са исплатом новчане социјалне помоћи Љ. Ч. из Петровца на Млави, у износу који је одређен решењем надлежног центра за социјални рад којим је притужиљи признато право на новчану социјалну помоћ и које је на снази и производи правно дејство.
III
Потребно је да Министарство за рад, запошљавање, борачка и социјална питања одмах престане са обуставом исплате новчане социјалне помоћи З. М. из Кикинде.
IV
Потребно је да Министарство за рад, запошљавање, борачка и социјална питања одмах започне са исплатом новчане социјалне помоћи З. М. из Кикинде, у износу који је одређен решењем надлежног центра за социјални рад којим је притужиљи признато право на новчану социјалну помоћ и које је на снази и производи правно дејство.
                                                                                      V 

Потребно је да Министарство за рад, запошљавање, борачка и социјална питања упути центрима за социјални рад одговарајући акт са упутством да се убудуће сва евентуална потраживања државе према корисницима неког облика новчане социјалне помоћи, остварују у судском поступку.

                                                                                      VI

Потребно је да се Министарство за рад, запошљавање, борачка и социјална питања убудуће уздржи од обустављања исплата новчане социјалне помоћи без претходно донете одлуке надлежног органа којом је утврђено постојање и висина дуговања корисника.

Министарство за рад, запошљавање, борачка и социјална питања ће обавестити Заштитника грађана о поступању по препорукама у року од 60 дана од дана пријема акта. 

Чињенице и околности:

Заштитник грађана је примио притужбу Љ. Ч. из Лознице која је указала да је Центар за социјални рад Лозница донео решење којим је од ње затражено да врати неосновано исплаћена средства на име увећане новчане помоћи у износу од 661 750 динара. У тексту притужбе, Љ. Ч. је истакла да нема новчаних средстава да врати наведена средства као и да Центар за социјални рад Лозница није узео у обзир све чињенице и околности приликом доношења решења.
Заштитник грађана је у току поступка контроле законитости и правилности рада Центра за социјални рад Лозница, Центра за социјални рад Петровац на Млави и Жагубица и Министарства за рад, запошљавање, борачка и социјална питања утврдио је следеће чињенице и околности: 
-Правоснажном пресудом Основног суда у Пожаревцу, судска јединица Петровац на Млави, малолетна деца М.С. (2003 годиште), малолетна М.А. ( 2006 годиште) и М.А. (2004. годиште) поверене су на даљу негу, чување и васпитавање мајци Ч. Љ.. Притужиља се након раскида брачне заједнице са оцем деце, преселила у Лозницу, где је и пријавила пребивалиште.
-Решењем Центра за социјални рад Лозница од 9. 5. 2011. године
 притужиљи је признато право на увећану новчану помоћ за четворочлано домаћинство у неограниченом трајању, почевши од 12. 4. 2011. године.
-Пресудом
 Основног суда у Пожаревцу, судске јединице Петровац на Млави која је правоснажна од 9. 6. 2011. године обавезан је отац малолетне С.М. мал. А.М и мал. А.М. да на име издржавања малолетне деце плаћа износ од по 5 000 динара месечно за сво троје деце  што укупно износи 15 000 динара месечно;

-Пред Основним судом у Лозници дана 26. 8. 2014. године, притужиља је закључила поравњање са оцем малолетне деце Д.М. чиме је обавезан отац деце да на име свог доприноса за издржавање деце, мал. С.М, А.М. и А.М. плаћа месечно износ од по 500 динара, што укупно износи 1500, динара уместо досадашњих 15 000 динара и то почев 26. 8. 2014. године чиме је измењена пресуда Основног суда у Пожаревцу, судске јединице Петровац на Млави од 9. 6. 2011. године;

-Упркос обавези издржавања малолетне деце по основу правоснажне судске пресуде као и касније закљученог поравњања пред судом у Лозници, извршни дужник, отац малолетне деце Д.М. није уплатио законском старатељу деце, мајци Љ. Ч., ни једну месечну рату за издржавање
-Пресудом
 Основног суда у Лозници од 18. 6. 2013. године, отац малолетне деце Д.М. осуђен условно на јединствену казне затвора од четири месеца због неиздржавања малолетне деце.

-Пресудом
 Основног суда у Лозници од 23. 3. 2015. године оцу малолетне деце изречена јединствена казна затвора у трајању од четири месеца затвора због неиздржавања малолетне деце.

-Основни суд у Петровцу на Млави је донео решење
 17. 2. 2017. године којим се обуставља поступак принудног извршења над извршним дужником М.Д. након што је утврђено да приликом пописа у домаћинству извршног дужника нису пронађене ствари које могу бити предмет извршења, те да извршни дужник према пријављеном извештају РФ ПИО није у радном односу, није корисник пензије нити има било која друга примања по неком основу, као и да према уверењу Службе за катастар непокретности Петровац на Млави од 23. 1. 2017. године нема уписаних непокретности на своје име на подручју КО Петровац на Млави а законски заступник малолетне деце није предложио друго средство и предмет извршења.
-Малолетна деца су се, на предлог мајке, због тешке материјалне ситуације преселила
 у Петровац на Млави како би живели код бабе и деде по оцу који су у могућности да финансијски помажу њихово школовање и одрастање.
-Центар за социјални рад Лозница упутио две замолнице Центру за социјални Петровац на Млави и Жагубица како би прибавио податке о малолетној деци. 

-Приликом непосредног надзора над радом центара
 Заштитник грађана је утврдио да је Центар за социјални рад Петровац на Млави одговорио по затраженој замолници Центра за социјални рад Лозница али да она никада није запримљена у том органу
. 

-Центар за социјални рад Лозница је одмах по сазнању о постојању обавезе издржавања од стране оца, донео ново решење
 којим је притужиљи престало право на увећану новчану социјалну помоћ. 

-Незадовољна наведеним решењем, притужиља је изјавила жалбу Министарству за рад, запошљавање, борачка и социјална питања које је својим решењем
 од 6. 5. 2015. године поништило решење Центра за социјални рад у Лозници и предмет вратило првостепеном органу на поновни поступак. Образлажући напред наведено решење, Министарство за рад, запошљавање борачка и социјална питања је истакло  да је решење донето на основу повреде правила поступка јер првостепени орган није обавезао жалиљу да врати неосновано примљени износ као и да није одредио тачан износ средстава за повраћаја, рок и начин плаћања.
-Поступајући по решењу другостепеног орагана, Центар за социјални рад Лознице је донео ново решење
 од 20. 8. 2015. године којим је, у тачки 1, утврдио да притужиљи престаје право на увећану новчану социјалну помоћ а у другој тачки обавезао притужиљу да врати неосновано исплаћена средства увећане социјалне помоћи у износу од 661. 750 динара за период од 15. 5. 2011. године до 31. 10. 2014. године. 
-Одлучујући по новој жалби притужиље, Министарство за рад, запошљавање, борачка и социјална питања је жалбу притужиље одбило у односу на тачку 1. Решења, док је тачка 2. оглашена ништавом. 
-Центар за социјални рад Лозница је донео 29. 10. 2015. године и 1. 9. 2016. нова решења којима је притужиљи признато право на новчану социјалну помоћ али по овом решењу исплата још увек није почела, са образложењем надлежне  службе Министарства „да је Центар за социјални рад Лозница у октобру 2014. године донео решење о промени прихода од 15. 05. 2011. године и аутоматски корисница је у претплати“. 
-Центар за социјални рад Петровац на Млави донео је дана 05. 04. 2018. године Решење којим је притужиљи признато право на новчану социјалну помоћ почев од 09. 01. 2018. године, али исплата по овом решењу још увек није почела.

-О обустави исплате новчане социјалне помоћи притужиља није добила одлуку којом је утврђен правни основ обуставе, износ који се обуставом исплате намирује, начин његовог обрачуна и динамика намирења. Стога притужиља није имала могућност да обуставу исплате на било који начин оспори.

-Министарство за рад, запошљавање, борачка и социјална питања је у току поступка контроле рада доставило изјашњење
 Заштитнику грађана из кога произилази да је корисница новчане социјалне помоћи, Љ. Ч. „у претплати“ и да је то разлог због кога се притужиљи не исплаћује новчана социјална помоћ по решењима Центра за социјални рад у Лозници и Петровац на Млави.
*****
Заштитник грађана је примио и притужбу З. М. из Кикинде која је указала да је Центар за социјални рад Кикинда дана 13. 09. 2018. године донео решење којим је остварила право на новчану социјалну помоћ за 3 члана домаћинства, али да од дана доношења Решења исту није примила, јер према наводима Центра у претходном периоду када је примала социјалну помоћ, није испуњавала потребне услове, због чега је приморана да одређени износ „врати“ као неосновано приман, на тај начин што неко време неће исплаћивати социјална помоћ по важећем решењу.
Заштитник грађана је у току поступка контроле законитости и правилности рада Центра за социјални рад Кикинда и Министарства за рад, запошљавање, борачка и социјална питања утврдио је следеће чињенице и околности: 

-Породица З. М. примала је новчану социјалну помоћ у неограниченом трајању по решењу од 15. 09. 2013. године, за сва три члана породице, који су били радно неспособни у време доношења решења
-У поступку ревизије 2018. године, установљено је да само син С. испуњава услове за новчану социјалну помоћ, као радно неспособни члан породице, па је донето ново решење којим му се ово право признаје

-Новом изменом решења од 13. 09. 2018. године породица је опет у систему социјалне заштите као породица са три радно неспособна члана и корисник је НСП у неограниченом трајању

-Износ одређен Решењем ЦСР Кикинда од 13. 09. 2018. године породица не прима, јер се према увиду у Е управу син, М. А., није налазио на евиденцији НСЗ од 12. 10. 2017. године, а породица је примала све време помоћ за све чланове, па је према процени Центра неосновано примала део исплаћене помоћи, коју сада враћа, обустављањем исплате по најновијем решењу.
-О обустави исплате новчане социјалне помоћи корисница није добила одлуку којом је утврђен правни основ обуставе, износ који се обуставом исплате намирује, начин његовог обрачуна и динамика намирења. Стога она није имала могућност да обуставу исплате на било који начин оспори.
Приликом доношења препорука, Заштитник грађана се водио одредбама Закона о социјалној заштити
, Закона о општем управном поступку
, Конвенције о правима детета
, Породичним законом
 Правилник о организацији, нормативима и стандардима рада центара за социјални рад

                                                                              ******

Ратификацијом Конвенције о правима детета, Република Србија
 обавезала се да предузима све одговарајуће законодавне, административне и остале мере за остваривање права детета признатих у овој конвенцији, користећи расположива средства, а где је то потребно, у оквиру међународне сарадње
 . Ова обавеза обухвата обезбеђивање заштите и бриге за дете која је неопходна за дететову добробит
; руковођење, као примарним принципом, најбољим интересима детета
; пружање родитељима одговарајуће помоћи у обављању дужности неге и васпитања детета
; предузимање мера за помоћ родитељима и другим лицима која се брину о детету ради остваривања права детета на животни стандард примерен физичком, менталном, духовном, моралном и друштвеном развоју детета
.

Одредбама Закона о социјалној заштити
 прописано је да су услуге социјалне заштите активности пружања подршке и помоћи појединцу и породици  ради побољшања, односно очувања квалитета живота, отклањања или ублажавања ризика неповољних животних околности, као и стварање могућности да самостално живе у друштву
. Социјална заштита, у смислу овог закона, јесте организована друштвена делатност од јавног интереса чији је циљ пружање помоћи и оснаживање за самосталан и продуктиван живот у друштву појединаца и породица, као и спречавање настајања и отклањање последица социјалне искључености
. Сваки појединац и породица којима је неопходна друштвена помоћ и подршка ради савладавања социјалних и животних тешкоћа и стварања услова за задовољење основних животних потреба имају право на социјалну заштиту, у складу са законом
. 

Заштитник грађана констатује да је поступањем надлежних центара за социјални рад и Министарства за рад, запошљавање, борачка и социјална питања, као органа надлежног за надзор над радом центара, нанета штета притужиљама и члановима њихових породица, међу којима је и троје малолетне деце.
Заштитник грађана сматра да исплата новчаног износа социјалне помоћи, након што је кориснику решењем надлежног органа утврђено право на исту, не сме и не може да зависи од неког евентуалног потраживања државе према кориснику, јер то није у складу са начелима и циљевима социјалне заштите. Право у области социјалне заштите је начин на који заједница помаже грађанину (детету) да превазиђе неповољне социјалне околности због којих му је неопходна помоћ. Оно, стога, не може бити предмет „пребијања“ дугова између државе и корисника ове помоћи, нити треба да буде ускраћено онима којима је помоћ неопходна ради „отплате“ овог дуга.

Осим тога, орган управе није овлашћен да утврђује постојање/непостојање дуговања корисника према држави у управном поступку, већ је то у искључивој судској надлежности, што је у складу и са одлукама Управног суда, са којима је упознато Министарство за рад, запошљавање, борачка и социјална питања.
Сва евентуална дуговања  корисника према држави односно обавезивање корисника на повраћај примљених новчаних средстава могу бити предмет будућег судског поступка, док су центри за социјални рад искључиво надлежни да утврде да ли лице остварује право за исплату неког облика новчане социјалне помоћи у складу са одредбама Закона о социјалној заштити.

Заштитник грађана је такође утврдио да Центар за социјални рад Лозница приликом доношења одлуке да је притужиљи престало право на увећани износ новчане социјалне помоћи за период од 15. 5. 2011. године до 31. 10. 2014. године није узео у обзир чињеницу да отац никада није давао издржавање за децу, због чега је против њега вођен и кривични поступак и правноснажно је осуђен за недавање издржавања, и то баш за период на који се односи Решење Центра за социјални рад Лозница од 20. 08. 2015. године. Министарство, као другостепени орган, је такође имало обавезу да ове чињенице узме у обзир приликом доношења одлуке о жалби, али је такође пропустило то да учини.
На основу свих утврђених чињеница и околности, Заштитник грађана је, применом чл. 31. ст. 2. Закона о Заштитнику грађана дао препоруке у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности. 

